ঈমানের অর্থ স্রেফ আল্লাহতায়ালা,তাঁর রাসূল,তাঁর কিতাব ও ফেরেশতাদের উপর বিশ্বাস নয়,বরং অতি গুরুত্বপূর্ণ হলো আখেরাতের উপর ঈমান।আখেরাতে জবাবদেহীতার ভয় আমূল বিপ্লব আনে মু’মিনের সমগ্র অস্তিত্ব জুড়ে। মক্কার কাফেরদের মূল সমস্যাটি আাল্লাহর উপর বিশ্বাস নিয়ে ছিল না।আল্লাহকে তারা নবীজী (সাঃ)র জন্মের পূর্ব থেকেই বিশ্বাস করতো।হযরত ইব্রাহীম (আাঃ)এবং হযরত ইসমাঈল (আাঃ)যে আল্লাহর নবী ছিলেন -তা নিয়ে তাদের বিন্দুমাত্র সন্দেহ ছিল না। সন্দেহ ছিল না ক্বাবা যে আল্লাহর ঘর -তা নিয়েও। কিন্তু বিশ্বাস করতো না আখেরাতকে। তাদের মনে ভয় ছিল না আল্লাহর কাছে জবাবদেহীতার। তারা বিশ্বাস করতো না যে,মৃত্যুর পর মাটিতে মিশে যাওয়া হাড্ডি-গোশতে আবার প্রাণ সঞ্চার হবে। মক্কার কাফেরগণ যে আল্লাহর উপর বিশ্বাস রাখতো সে সাক্ষ্যটি দিয়েছেন আল্লাহতায়ালা।পবিত্র কোরআনে তিনি বলেছেন,“বল!এ পৃথিবী এবং এর মধ্যে যা কিছু আছে সেগুলি কার জন্য,জানলে জবাব দাও। তারা বলবে,“আল্লাহর”। জিজ্ঞেস করো (হে নবী),“কে সপ্ত আকাশ এবং মহা আরশের অধিপতি?” ওরা বলবে,“আল্লাহ”।--জানলে বল,“সকল কিছুর কতৃত্ব কার হাতে -যিনি আশ্রয় দেন এবং যাঁর উপর কোন আশ্রয়দাতা নেই? ওরা বলবে,“আল্লাহর”। বল,তবুও কি তোমরা এ নিয়ে মোহগ্রস্ত?” –(সুরা মু’মিনুন আয়াত ৮৪-৮৯)।